《拟岘台》
宋代·洪刍

崇台面空阔，远眺真高明。一水来朝宗，湾环抱荒城。

连山颇偃来，却略倚翠屏。缅怀青溪上，兴与岘山并。

客从豫章来，及此春服成。公子有好怀，良人及兹登。

初筵挹溪光，中觞闻雨声。翠幄列茂树，金沙涨回汀。

鸥鸟舞不下，渔舟纵复横。尚恨夜气敛，不见白月生。

信美非吾土，少留空复情。

作者简介：宋洪州南昌人，字驹父。洪朋弟。哲宗绍圣元年进士。放意江湖，不求闻达。徽宗崇宁中坐元符上书邪等，降官监汀州酒税，入党籍。钦宗靖康中为谏议大夫。汴京失守，坐为金人括财，流沙门岛卒。有《老圃集》、《香谱》。